b'\n_START_ARTICLE_\nPrevoj\n_START_PARAGRAPH_\nPrev\xc3\xb2j funkcije je to\xc4\x8dka na grafu funkcije, kjer se spremeni smer ukrivljenosti grafa. \xc4\x8ce graf do te to\xc4\x8dke zavija v levo, potem od te to\xc4\x8dke naprej zavija v desno (ali obratno). Prevoj je tudi meja med obmo\xc4\x8djem konveksnosti in obmo\xc4\x8djem konkavnosti funkcije._NEWLINE_\xc4\x8ce je funkcija odvedljiva, potem lahko v poljubni to\xc4\x8dki dolo\xc4\x8dimo tangento na graf. Na obmo\xc4\x8dju konveksnosti graf le\xc5\xbei nad tangento, na obmo\xc4\x8dju konkavnosti pa pod tangento. Posledi\xc4\x8dno v prevoju graf funkcije pre\xc4\x8dka tangento._NEWLINE_Drugi odvod funkcije (\xc4\x8de obstaja) je v prevoju enak ni\xc4\x8d: ._NEWLINE_\xc4\x8ce je v prevoju tudi prvi odvod enak ni\xc4\x8d, potem je tangenta v tem prevoju vodoravna. Takemu prevoju re\xc4\x8demo vodoravni prevoj. Poseben primer vodoravnega prevoja funkcije je ni\xc4\x8dla tretje (oz. pete, sedme, itd.) stopnje.'